tartuNLP/wikipedia-smugri-20251201 huggingface dataset:
Tšekalin

Tšekalin on linn Venemaal Tula oblastis Suvorovi rajoonis. Asub Tulast 106 km läänes Oka jõe ääres. 
Asutatud 1565. aastal. Linnaõigused sai 1776. aastal. 1944. aastani oli linna nimi Lihvin, siis nimetati ümber partisan Aleksandr Tšekalini järgi.
Tšekalin on elanike arvult Venemaa väikseim linn. 2010. aasta rahvaloenduse andmeil oli elanike arv 994. 2020. aasta alguses oli linnas 863 elanikku.
Linnas on kirik, pagaritöökoda, raamatukogu, kool, pangakontor, haigla ja paar poodi.
Hornbosteli-Sachsi muusikainstrumentide liigitus

Hornbosteli-Sachsi muusikainstrumentide liigitus on saksa etnomusikoloogide Erich Moritz von Hornbosteli ja Curt Sachsi loodud muusikainstrumentide liigitamise süsteem, mille kohaselt muusikainstrumendid on liigitatud heli tekitamise viisi järgi.
Liigitus avaldati 1914. aastal raamatus "Zeitschrift für Ethnologie". Ingliskeelne tõlge avaldati ajakirjas Galpin Society Journal 1961. aastal. Pillide liikide tähistamiseks kasutatakse Melvil Dewey kümnendliigitussüsteemi. Hornbosteli-Sachsi muusikainstrumentide liigituses oli algselt neli peamist liiki, viies peamine liik lisandus 1940. aastal.
Idiofonid.
Idiofonid ehk korpuspillid on löökpillid, mille heli tekib kogu instrumendi võnkumisest. Eristatakse näpitavaid, hõõrutavaid, puhutavaid ideofone ning löödavaid idiofone.
Löödavad idiofonid.
Pillil korpus liigub, kui instrumenti otse lüüa, kaudselt lüüa, raputada või kraapida.
Membranofonid.
Membranofonid ehk membraanpillid on löökpillid, mille heli tekitab membraani, kas pingul kile või naha võnkumine.
Kordofonid.
Kordofonid on muusikainstrumendid, kus heli tekitab pinguldatud võnkuv keel.
Aerofonid.
Aerofonid ehk õhkpillid on muusikainstrumendid, kus primaarselt pannakse võnkuma õhk.
Vabad aerofonid.
Pillikorpus ei piira võnkuvat õhusammast.
Keelega puhkpillid.
Keele võnkumine, mis paneb võnkuma pillitorus oleva õhusamba
Trompet.
Helikõrgust saab muuta ainult huultega
Elektrofonid – elektripillid.
Heli tekitatakse elektrooniliselt.
Kordofonid

Kordofonid on muusikainstrumendid, kus heli tekitab pinguldatud võnkuv keel. 
Pillikeel pannakse võnkuma:
Klaveri ja klavessiini heli tekitamise erinevus seisneb selles, et klaveri keeli lüüakse haamritega, mitte ei näpita sulerootsuga nagu klavessiinis. 
Kordofonid jagunevad Hornbosteli-Sachsi muusikainstrumentide liigituse järgi lihtsateks kordofonideks ja liitkordofonideks: 
Eesti rahvapillid.
Eesti rahvapillidest on kordofonid põispill, moldpill, kannel, Hiiu kannel (rootsi kannel).
Käru

Käru on ühe või mitme rattaga vankritaoline transpordivahend.
Käru veetakse järel või lükatakse ees, kuid käru võib liikuda ka mootori jõul. Käruks nimetatakse ka lükatavat aiakäru, mida kasutatakse mulla, lehtede, prügi või esemete transportimiseks. Ka veoauto, sõiduauto, ATV, jalgratta või mingi muu masina taha kinnitatav järelhaagis on käru.
Explorer (laev)

Explorer (aastatel 1969–1985 Lindblad Explorer, 1985–1992 Society Explorer) oli Soomes Uusikaupunkis 1969. aastal vette lastud kruiisilaev. Laev oli ehitatud spetsiaalselt polaarkruiisideks. 1984. aastal läbis Explorer esimese reisilaevana Loodeväila.
2007. aasta 23. novembril sõitis laev Antarktikas King George'i saare juures jäämäe otsa ning tema keresse tekkis rusikasuurune auk. Sissetuleva vee tõttu vajus ta kreeni ning laevalt evakueeriti 91 reisijat ja 54 meeskonnaliiget. Uppuvat laeva jäi päästma kapten koos vanemohvitseriga. Laevast üritati vett välja pumbata, kuid tulutult. Laeva kreen üha süvenes ning kapten ja vanemohvitser lahkusid laevalt. 24. novembril mahajäetud Explorer uppus.
Hukkumise ajal sõitis Explorer Libeeria lipu all.
Maracanã staadion

Maracanã staadion on jalgpallistaadion Rio de Janeiros Brasiilias. Ellipsikujuline staadion ehitati 1950. aasta maailmameistrivõistlusteks ja avati 16. juunil 1950. Staadioni ametlik nimi on "Estádio Jornalista Mário Filho". Selle nime sai ta endise spordiajakirjaniku järgi. Staadioni tuntakse siiski Maracanã nime all, sest see asub Maracanã linnaosas Maracanã avenüül Maracanã jõe ääres.
Maracanã ametlik pealtvaatajate rekord, 183 341 piletiga pealtvaatajat, püstitati maailmameistrivõistluste valikturniiril Paraguay vastu 31. augustil 1969. Siiski arvatakse, et 1950. aasta MM-il finaalmängus Uruguay ja Brasiilia vahel olevat olnud ligi 200 000 pealtvaatajat, sest piletita pealtvaatajaid oli staadionil palju. 1990. aastatel muudeti staadioni seisukohad istekohtadeks ning selle tulemusel pealtvaatajate kohtade arv vähenes 70 000 võrra. Jätkuvate uuendustööde käigus väheneb istekohtade arv 100 000 võrra.
Maracanãl on mänginud kodumänge sellised jalgpalliklubid nagu Botafogo, Vasco da Gama, Flamengo ja Fluminense. Tänapäeval mängivad need klubid, välja arvatud Fluminense, staadionil vaid tähtsamad mängud.
2014. aastal mängiti staadionil jalgpalli MM-i finaal.
Hässleholmi vald

Hässleholmi vald on 2. järgu haldusüksus Rootsis Skåne läänis.
Suuremad asulad on Hässleholm, Tyringe, Vinslöv ja Bjärnum. Üle 200 elanikuga tiheasustusega paikkondi on 17.
Westminster

 
Westminster on Londoni linnaosa. Asub Thamesi põhjakaldal Londoni äripiirkonnast Cityst läänes.
Seal asuvad Buckinghami palee, Westminsteri palee, Westminster Abbey, Big Ben, London School of Economics, Royal Academy of Music, Charing Crossi, Marylebone'i, Paddingtoni ja Victoria raudteejaam.
Hässleholm

Hässleholm on tiheasustusega paikkond Rootsis, Hässleholmi valla keskasula.
Hässleholm sai 1914. aastal linnaõigused. 
2005. aasta andmeil elas tiheasustusega paikkonnas 17 700 inimest.
Rootsi linnade loend

Rootsi linnade loend loetleb Rootsi linnad. 
Linnad on paigutatud tähestiku järjekorda rootsikeelsete nimede järgi. Sulgudes on toodud linnaõiguste saamise aasta.
Linnaõigused kaotati kommunaalreformiga 1971. aastal.
Loobu lahing

Loobu lahing oli lahing metsavendade ja Punaarmee kolonni vahel 28. juulil 1941.
Lahing toimus Aaspere, Vohnja ja Palmse valla piiride ristumiskoha lähedal, kus metsavennad ründasid Tallinna-Narva maanteel Loobu metsa vahel Punaarmee autovoori. Metsavendi oli 15, nende hulgas Vihula ja Aaspere valla mehi. Neid juhtis Alfons Rebane, kes sai seal oma tuleristsed.
Metsavennad tõkestasid Tallinna–Narva maantee langetatud puudega. Kui voori liikumine takerdus, avasid metsavennad metsast tule. Tulevahetuses lasti kaks bolševike bussi kraavi. Punaarmeelastel oli surnuid ja haavatuid. Metsavennad taandusid.
Aerofonid

Aerofonid ehk õhkpillid on Hornbosteli-Sachsi muusikainstrumentide liigituse 4. kategooria, mis hõlmab puhkpille ja muid õhkpille (n-ö vabu aerofone). 
Kategooria jaguneb kaheks alamkategooriaks: vabad aerofonid (saksa keeles "freie Aerophone") ja nn pärispuhkpillid (saksa keeles "eigentliche Blasinstrumente"). 
Eesti rahvapillid.
Vahepealseks vormiks vabade aerofonide ja päris puhkpillide vahel on mitmed looduslikust materjalist valmistatud lihtsad pillid (lehepill, heinapill).
Eesti rahvapillidest on aerofonid vuripuu, vurr, lehepill, rukkirääk (osjapill), putkepill, pajupill, pardipill, roopill, pöörpill (sõrmiline), torupill, karjapasun, jahipasun, sokusarv ja lõõtspill.
Lon Chaney

Lon Chaney (õieti Leonidas Frank Chaney; 1. aprill 1883 Colorado Springs, Colorado osariik – 26. august 1930 Hollywood, California osariik) oli USA tummfilminäitleja. 
Suurepärase ümberkehastumise oskuse tõttu nimetatakse teda ka tuhandenäoliseks meheks (The Man of a Thousand Faces).
Robert Hooke

Robert Hooke (18. juuli 1635 – 3. märts 1703) oli Inglise füüsik ja loodusteadlane, kes mängis tähtsat rolli 17. sajandi teadusrevolutsioonis.
Elulugu.
Hooke'i paelus teadus, eriti bioloogia, juba varajases lapsepõlves. Tema isa John Hooke oli vaimulik. Kolme vanema venna eeskujul pidi ka Robertist saama oma isa kirikus töötav vaimulik. Kuna aga teda vaevasid õpingute ajal sagedased peavalud, kartsid vanemad, et Robert ei jõua täiskasvanuikka, ja lõpetasid tema õpetamise.
Aastal 1653 hakkas ta Oxfordi Christ Churchi kiriku koorilauljaks. Sel ajal kohtus ta keemiku ja füüsiku Robert Boyle'iga, kes värbas ta oma õpilaseks. On arvatud, et Boyle'i seaduse tõestas tegelikult Robert Hooke, kuna Boyle ei olnud matemaatik.
Teadustöö.
Aastal 1660 avastas Hooke tahke keha elastse deformatsiooni seaduse (Hooke'i seadus).
1662. aastal kutsuti ta Londoni Kuningliku Seltsi eksperimentide kuraatoriks ("Curator of Experiments"), kellena ta vastutas seltsile saadetud ideede tõestamise eest.
Hooke täiustas ka mikroskoopi ja avastas sellega taimede rakulise ehituse. Oma tähelepanekud mikroskoobiga avaldas ta 1665. aastal ilmunud raamatus "Micrographia".
Mälestuse jäädvustamine.
Hooke'i järgi on muu hulgas nimetatud asteroid 3514 Hooke (1971 UJ), Robert Hooke'i Teaduskeskus Londonis, Hooke'i medal, Hooke'i kraater Kuul ja Marsil.
Jumalaema kiriku kellalööja

 
"Jumalaema kiriku kellalööja" (originaalpealkirjaga "The Hunchback of Notre Dame") on 1923. aasta USA tummfilm.
Süžee.
Põhineb Victor Hugo romaanil "Jumalaema kirik Pariisis" ("Notre-Dame de Paris", 1831).
Bytom

Bytom (saksa "Beuthen") on maakonnaõigustega linn Lõuna-Poolas Sileesia vojevoodkonnas. Linn on osa Ülem-Sileesia linnastust.
Ajalugu.
Bytomit on mainitud 1136. aastal. Aastal 1254 sai ta linnaõigused. Pärast Esimest maailmasõda jäi linn 1921. aasta märtsis korraldatud rahvahääletuse tulemusel Saksamaa koosseisu, Bytomist sai piirilinn. 1945. aastast kuulub Poolale.
Linn on kivisöekaevanduste keskus.
Antoni van Leeuwenhoek

Antoni (Antony) van Leeuwenhoek [le:venhu:k] (24. oktoober 1632 – 30. august 1723) oli hollandi loodusteadlane, elukutselt kaupmees. Leeuwenhoeki on sageli tituleeritud mikrobioloogia isaks.
Ta sündis korvipunuja Philip Thonisze ja tema naise Grietje Jacobs van den Berchi peres. Enne 6. sünnipäeva oli tema isa ja 2 nooremat õde surnud ning ema jäi üksi koos 5 lapsega. 3 aastat hiljem abiellus ema Jacob Molijniga.
16-aastaselt panid vanemad ta kaubandust õppima šoti riietekaupmehe juurde, kes hakkas Leeuwenhoeki õpetama. Noormees asus tema juures tööle raamatupidaja ja kassiirina. 1653 nägi ta töö juures esimest mikroskoopi, mis oli pigem aluse külge kinnitatud luup. Peagi valmistas ta ise parema mikroskoobi.
1654 lahkus ta Amsterdamist, naasis Delfti, jäi sinna surmani elama ja avas seal oma kangaäri. Sama aasta 11. juulil abiellus ta riidekaupmehe tütre Barbara de Meyga, aga nende 5 lapsest suri 4 väiksena. 1666. aastal Barbara suri ning Leeuwenhoek abiellus 1671. aastal ministri tütre Cornelia Swalmiusega. Cornelia suri 1694.
Leeuwenhoek on tuntud eeskätt mikroskoobi täiustajana ning oma vaatlustöödega lõi ta eelduse mikrobioloogia tekkeks. Ta nägi ja kirjeldas esimesena üherakulisi organisme, mida ta kutsus nimetusega "animalcules" (tänapäeval nimetatakse neid mikroorganismideks), lihaste vöödilisust, baktereid, loomade ja inimese spermatosoide, vererakke jmt.
Oma eluajal konstrueeris ta üle 400 mikroskoobi, millest tänapäevani on säilinud vaid 9. Säilinud mikroskoobid suurendavad kuni 275 korda, Leeuwenhoeki enda kirjutises on mainitud, et mõned tema mikroskoobid suutsid võimendada kuni 500 korda.
Leeuwenhoek ei õppinud ladina keelt, ei käinud ülikoolis ega kirjutanud oma elu jooksul ühtki raamatut, vaid üksnes kirju. Oma kõige tähtsamat läätsede ettevalmistamise saladust ta ei pannudki kusagile kirja, teatades, et jätab selle vaid enese teada. Sellepärast ei suutnud pärast tema surma keegi analoogilisi mikroskoope valmistada. Alles 1957 selgus, et kui poleerimise asemel klaasikihid kokku sulatada, saadakse samasugune tulemus.
Umeå

Umeå (põhjasaami "Ubmi", soome "Uumaja") on tiheasustusega paikkond Rootsis, Västerbotteni lääni ja Umeå valla keskus. Asub Umeälveni jõe kaldal. 
Umeå asub umbes 600 km Stockholmist põhjas ja 400 km põhjapolaarjoonest. 4,5 km kesklinnast lõuna pool asub Umeå lennujaam. Holmsundi sadama kaudu on parvlaevaühendus Vaasaga Soomes.
Linnas on Volvo veoautotehas.
15. oktoobril 2014 avati Umeås Eesti aukonsulaat. Eesti aukonsul on Karin Ebba Agneta Gustafsson.
Ajalugu.
Umeå sai linnaõigused 1622. aastal.
Umeå Ülikool on asutatud 1965. aastal.
Umeå oli Euroopa kultuuripealinn aastal 2014.
3. jaanuaril 2017 puhkes linna ajaloolises keskuses tulekahju, mis hävitas pool kvartalit puithooneid.
Alternatiivrokk

Alternatiivrokk (ka alternatiivne muusika või lihtsalt alternatiiv) on rokkmuusika suund, mis sai alguse 1980. aastate alguses Suurbritannias ja USAs ning muutus populaarseks järgmisel kümnendil. Koosneb paljudest stiilidest nagu grunge, "Britpop", "noise rock", "post punk", "gothic rock", "indie rock", emo ja "indie pop".
Ambient

Ambient on 1970. aastatel Euroopas sündinud muusikastiil, mis on tihedalt seotud "New Age"'i muusikaga. See keskendub põhiosas helide kõlavärvingutele, et luua atmosfäärilist, "visuaalset" või taustaheli. "Ambient"'i on mõjutanud 20. sajandi klassikaline muusika, elektrooniline muusika, minimalistlik muusika, "Kosmische Musik", konkreetne muusika ja "space rock". 
Esimese teadaoleva "ambient"-albumi on komponeeritud Brian Eno 1978. aastal. Album sisaldab ka manifesti, mis kirjeldab Eno "ambient"-muusika filosoofiat: ""Ambient" peab sobitama mitut kuulamisviisi, ilma et suruks peale ainult üht, see peab ühtaegu olema eiratav kui ka huvitav." (Brian Eno, september 1978)
Britpop

Britpop tekkis Briti muusikamaastikul 1990. aastatel produtseerides kergemat lüürikat ja kaasakiskuvamat alternatiivrokki vastukaaluks USA muusikale, eelkõige grungele. Palju pöörati tähelepanu n-ö britilikkusele. 
"Britpop"'i eeskujuks oli briti popiklassika: 1960. aastate kitarrimuusika (The Beatles, The Kinks, The Who), 1970. aastate glämmrokk (T-Rex), 1970. aastate lõpu – 1980. aastate alguse postpunk (Joy Division, The Smiths, The Jam) ja uusromantikud (Duran Duran). "Britpop"'i vahetuteks eelkäijateks olid nn Madchesteri ansamblid The Stone Roses, Happy Mondays ja Inspiral Carpets. Mitmekesistel eeskujudel põhinev "britpop"-muusika oli paljuski retro ning "britpop" polnud muusikaliselt kuigi ühtne, selle sildi alla koondati bände diskomõjulisest Pulpist rokkiva Supergrassini. 
"Britpop"'i kuulsaimad esindajad olid irooniline The Kinksi laadis popansambel Blur ja eelkõige The Beatlesit endale eeskujuks seadnud rokkansambel Oasis, kes võistlesid 1990. aastate keskpaigas parima "britpop"-bändi loorberite pärast.
Võitlus kandis nime "The Britpop Battle" ja kujutas endast seda, et mõlemad bändid võistlesid 1995. aastal esikohasingli pärast. Blur oli võistlustules singliga "Country House" ning Oasis singliga "Roll With It". Blur suutis müüa 274 000 eksemplari, Oasis aga kõigest 216 000. Võitjaks osutus Blur. Mõned on arvamusel, et lõppkokkuvõttes jäi peale Oasis, kelle „(What's the Story) Morning Glory?“ (1995) on tuntuim "britpop"-album ja ajaloo suurima läbimüügiga briti albumeid. Ainsa "britpop"-artistina saavutas Oasis laiemat edu ka USAs. 
Teised olulisemad "britpop"'i ansamblid on Pulp, Suede, The Verve, Elastica, Lush ja The Boo Radleys. "Britpop"'i ajastu lõppes koos 1990. aastatega, hilisema muusika kohta seda terminit eriti ei kasutata.
Maailmamuusika

Maailmamuusika (inglise keeles "global music", varem ka "world music") on kõige laiemas mõttes maailma eri kultuuride muusika.
Kitsamalt mõeldakse maailmamuusika all pärimusmuusikat ja sellest inspireeritud kunstmuusikat, eriti kui näiteks samal kontserdil, festivalil või raadioprogrammis kõlab eri rahvaste pärimusmuusika.
Mõiste ja termin.
Sõnaga "maailmamuusika" ("global music") mõistetakse tänapäeval kõige laiemas mõttes maailma eri kultuuride muusikat. 
Maailmamuusika ("world music") ajalugu on enamasti lugu lääne muusika peavoolust kõrvale jääva muusika turundamisest lääne plaadifirmade poolt. Mõiste võeti kasutusele 1980. aastatel Suurbritannias ja Ameerika Ühendriikides välja antud mitteingliskeelsete salvestiste iseloomustamiseks. See oli algusest peale vastuoluline kategooria, mida kasutas peamiselt meedia ja plaadifirmad ise, et kuidagi ühe nimetaja alla koondada näiteks Tuva kõrilauljad, Zimbabwe kitarribändid, Pakistani sufi muusika "qawwalī" lauljad, aga ka erinevate lääne rahvaste rahvamuusika. Maailmamuusika sildi alla paigutati plaadipoodides nii turistidele suunatud suveniirplaadid kui ka etnomusikoloogide Aafrikas, Aasias ja mujal tehtud välisalvestised. Kuigi spetsialistid väitsid kriitiliselt, et puudub üks ja ainus muusikažanr, mida võiks tähistada sõnaga "maailmamuusika", tuli see ikkagi kasutusele, et tuua "välismaa" muusika lähemale lääne muusika peavoolule. Hoolimata oma kommertslikust päritolust oli maailmamuusika mõiste toonud 1990. aastate alguseks kaasa muutuse muusikute ja produtsentide teadvuses ning maailmamuusikast oli saanud omaette muusikažanr. 
21. sajandil on ingliskeelset terminit "world music" maailmamuusika tähenduses peetud "kolonialismi, rahvuslikkuse ja "mitteameerikaliku" konnotatsiooni (“connotations of colonialism, folk, and ‘non-American”) pärast solvavaks, mistõttu see on nii mõnelgi puhul asendatud terminiga "global music". Näiteks National Academy of Recording Arts and Sciences märkis 2020. aastal tehtud avalduses, et parima maailmamuusika albumi "best world music album" Grammy auhinna vastav kategooria nimetatakse ümber "best global music album". Avalduses väideti, et termin "global music" on "asjakohasem, kaasaegsem ja kaasavam" (“more relevant, modern, and inclusive”). Kuigi ingliskeelse termini muutmise on võtnud ette ka teised institutsioonid, on see asendus žanrile endale toonud vähe sisulist muutust.
Salvrätikutehnika

Salvätikutehnika ehk decoupage on käsitöötehnika, mille juured ulatuvad 12. sajandi Hiinasse. 
Nimetus "decoupage" pärineb 17. sajandist, kui see tehnika Prantsusmaal ja Itaalias väga populaarseks muutus. Ajaloost on teada, et salvrätitehnikat hindasid ja harrastasid näiteks Marie Antoinette, Madame de Pompadour ja Beau Brummell. 
Salvrätitehnikat kasutatakse lillepottide, tekstiili, karbikeste, mööbli, kaartide jms kaunistamisel. Esmalt rebitakse või lõigatakse salvrätikust välja soovitud pilt või pildikesed ja võetakse salvrätik ühekihiliseks, et salvrätt oleks hästi õhuke. Seejärel asetatakse see soovitud pinnale, kaetakse ettevaatlikult läbipaistva lakiga ja lastakse kuivada. Seejarel on pilt kleepunud karbile või papile ning osaliselt ka läikiv. 
Selle kõrvalt võib tausta kaunistada või värvida akrüülvärvidega.
Mardilaat

Mardilaadaks nimetatakse laata, mis toimub mardipäeva paiku. Soomes korraldab Tuglase selts mardilaatasid, kus tutvustatakse Eesti kultuuri ja müüakse Eesti tooteid, sh käsitööd. 
Tallinnas on 1997. aastast alates korraldatud mardilaata, kus oma tooteid müüvad käsitöömeistrid ja väiketootjad ning esinevad taidlejad.
Söödi tänav

Söödi tänav asub Tallinnas Põhja-Tallinna linnaosas Pelgulinna asumis Auna ja Taime tänava vahel. 
Paralleelne Ristiku ja Aru tänavaga.
Söödi tänav sai nime 26. oktoobril 1932. Tänav rajati sööti jäänud aiamaale.
Jazz fusion

Jazz fusion (ingl k sulam) (ka džässrokk) on muusikastiil, mis ühendab džässi selliste muusikastiilidega nagu popmuusika, rokkmuusika, folk, "reggae", funk, "metal", kantri, RnB, hiphop, elektrooniline muusika ja maailmamuusika.
Stiil sündis Ameerika Ühendriikides 1960. aastate keskel, kui džässartistid hakkasid kasutama elektroonilisi pille ning souli ja RnB rütme.
Esimesteks "jazz fusion"'i plaatideks peetakse Gary Burtoni "The Time Machine'i" (1966) ja Larry Coryell'i (The Free Spiritsi) "Out of Sight And Soundi" (1966). Samuti oli suur mõju "jazz fusion"'i arengule Miles Davise 1968. aasta plaadil "Miles in the Sky", kus Davis kasutab esmakordselt elektroonilisi instrumente. Samal ajal hakkasid rokkansamblid, näiteks Cream ja The Grateful Dead, samuti Blood, Sweat and Tears ja Frank Zappa's Mothers of Invention kasutama oma muusikas džässielemente ja -harmooniaid ning katsetama vabaimprovisatsiooniga.
Tuntumaid stiili esindajaid on Weather Report, Mahavishnu Orchestra, The Tony Williams Lifetime, Return to Forever, Headhunters, Soft Machine, Colosseum, Caravan, Nucleus, Blood, Sweat and Tears, Chicago, If, Frank Zappa, Santana, The Eleventh House jt.
"Jazz fusion" Eestis.
Eestis tekkisid esimesed "fusion"-ansamblid 1980-ndatel (Kaseke (1981), VSP Projekt (1986) ja Radar). Uus "fusion"'ilaine sai alguse 1990-ndate keskel, kui hakkasid tegutsema Weekend Guitar Trio, Meggan (hiljem Megan Quartet), Beggar's Farm, Phlox, F1 Guitars ning 2000-ndatel Lippajad, Meelis Vind, Juhan, Kirke Karja jne,
Komplementaarsusprintsiip (geneetika)

Komplementaarsusprintsiip on kaksikahelaliste nukleiinhapete ehitusprintsiip. Selle kohaselt põhineb kindlate lämmastikaluste paardumine nukleiinhapete molekulides vesiniksidemete moodustumisel, kusjuures DNA molekulis paarduvad ehk on komplementaarsed C ja G ning A ja T, RNA molekulis C ja G ning A ja U. A saab paarduda vaid teiste lämmastikalustega, millega moodustuvad 2 vesiniksidet (T ja U-ga). C saab moodustada 3 vesiniksidet vaid G-ga.
Elektroonilised muusikainstrumendid

Elektroonilised muusikainstrumendid ehk elektrofonid on muusikainstrumendid, mille heli tekib elektroonilisest signaalist.
Hornbosteli-Sachsi muusikainstrumentide liigituses moodustavad elektroonilised muusikainstrumendid viienda kategooria "Elektrofonid".
Toržok

Toržok [torž'okk] (vanavene sõnast "търгъ" 'turg') on linn Venemaal Tveri oblastis, Toržoki rajooni keskus. Asub Tverist 61 km loodes Tvertsa jõe ääres Toržoki kõrgustikul.
2010. aasta rahvaloenduse andmetel oli linnas 47 702 elanikku.
Asulat on esmamainitud 1139. aastal. Linnaõigused sai 1775. aastal.
15. sajandist on linn kuulus kuldtikandite poolest.
Linnas asub lennuväe väljaõppekeskus. 2025. aasta augusti algul, Vene-Ukraina sõja ajal, õhiti seal Mi-28 ründekopter.
Kõrvalhulkraksed

Kõrvalhulkraksed ("Parazoa" ehk "Enantizoa") on iidsete loomade alamriik, keda tänapäeval esindavad vaid käsnad. Kõrvalhulkrakseid on teada umbes 5000 liiki, kellest umbes 150 elavad magevees. Nende vastsed on planktilised ja täiskasvanud isendid sessiilsed.
Kõrvalhulkraksed erinevad oma esivanematest kaelusviburlastest selle poolest, et nad on makroskoopilised ja diferentseerunud rakkudega, kuid pärishulkraksetega ("Eumetazoa") võrreldes puuduvad neil päriskoed.
Kõrvalhulkraksete eripäraks on ka asümmeetrilisus.
Puerto Plata

San Felipe de Puerto Plata ehk Puerto Plata on Dominikaani Vabariigi põhjarannikul asuv linn, Puerto Plata provintsi keskus.
Puerto Plata rahvaarv on 90 000 (2000). Linna elatusallikas on peamiselt turism.
Kolumbus asutas 2. jaanuaril 1494 tänapäeva Puerto Plata lähedal La Isabela küla. See oli esimene eurooplaste asutatud küla Uues Maailmas. Puerto Plata asutamisaasta ei ole täpselt teada, eri ajaloolased on pakkunud aastaid 1496–1506.
1563. aasta aprillis saabus Puerto Platasse pärastine Inglismaa mereväe laekahoidja John Hawkins, kes müüs hispaanlastele 400 orja, kelle ta Sierra Leonest röövinud oli. Sellega algas Inglismaa osalus orjakaubanduses.
Puerto Plata aasta keskmine õhutemperatuur on +25,1 °C. Aastas muutub see vähe. Kõige palavamad kuud on juuli (+26,9 °C) ja august (+26,8 °C), aga ka veebruaris on see +23,1 °C ja jaanuaris +23,2 °C. Kõige kõrgem temperatuur +40,0 °C on mõõdetud septembris, aga isegi detsembris ja jaanuaris on mõõdetud +32,5 °C. Kõige madalamaid temperatuure on registreeritud jaanuaris (+9,4 °C) ja veebruaris (+10,0 °C). Septembri absoluutne miinimumtemperatuur on +16,1 °C.
Seevastu on erinevus aastases sademete hulgas. Suvel sajab märksa vähem. Aasta keskmine sademete hulk on 1511 mm. Kõige sademerikkamad kuud on detsember (232 mm) ja november (229 mm), kõige sademevaesemad kuud juuni (51 mm) ja september (64 mm). Kõige rohkem sajupäevi on detsembris (15) ja novembris (14), kõige vähem juunis (6).
Puerto Platas on Kariibi saarte ainus köisraudtee. Seal on veel botaanikaaed ja merevaigumuuseum.
Saksa kuningas

Saksa kuningas on historiograafiline nimetus Saksamaa kuningriiki valitsenud monarhide kohta keskajal. Saksa kuninga tiitel on tihedalt seotud Saksa-Rooma keisri mõistega.
Algus ja Otto I reformid.
Üldiselt peetakse esimeseks Saksa kuningaks Ida-Frangi kuningat (817/843–876) Ludwig Sakslast, kelle riik hõlmas enamiku hilisemast Saksamaast, ehkki kuni Heinrich I (919–936) või isegi ta poja Otto I-ni (Saksa kuningas 936–973, Saksa-Rooma keiser 962–973) kasutatakse tavaliselt nimetust Ida-Frangi kuningas. Kuid Otto sidus Saksa kuninga ning Rooma keisri institutsioonid ühte. Alates temast pidi Saksa kuningaks saanu kroonitama ka Itaalia kuningaks ning Rooma keisriks, seega tähendas kuningatiitli omandamine automaatselt ka tulevikus keisritiitli omandamist. Reaalselt paljudel keisritiitlit ära oodata ei õnnestunud, kuna nad kas surid enne, olid võimul neile vastalised paavstid või polnud nad keisritiitlist lihtsalt huvitatud.
Nimetusest.
Kuni 11. sajandini nimetasid Saksa kuningad end üldiselt edasi Ida-Frangi kuningaiks, kuid siis tekkis tüli paavstide ja keisrite vahel ning ilmselt oli Gregorius VII see, kes võttis kasutusele mõiste "Saksa (või sakslaste) kuningas" ("rex teutonicum"), viidates sellele, et tegu on kaugelt põhjast pärit võõramaalasega, kel pole tegelikult õigust valitseda varem Rooma impeeriumile kuulunud alasid, veel vähem kanda keisrikrooni. Kuningad-keisrid vastasid aga sellega, et hakkasid end nimetama roomlaste kuningaks. Nimetus roomlaste kuningas püsis ametliku nimetusena kuni 16. sajandini, mil keisrid nõustusid end tihedamalt tärkava saksa rahvuslusega siduma. Kohati kasutati seda arhailist nimetust ka hiljem.
Tiitli tähenduse muutumisest.
Et Saksa kuningaks saamine tähendas tulevikus keisriks saamist, siis lasi mitu Saksa-Rooma keisrit oma poja juba omaenese eluajal kuningaks valida, et neile keisrikroon kindlustada. Selline poliitika tekitas mõnikord vastumeelsust ning viis kodusõdadenigi. Kuid 16. sajandil, mil keisritiitli sakraalne ja reaalne väärtus kaduma kippus, muutus termin 'Saksa kuningas' sisuliselt troonipärija tiitliks ning kaotas oma senise tähtsuse ja tähenduse, kuna tiitel oli reaalselt pärilik ning Habsburgide valduses. Uusajal vähenes tiitli "Saksa kuningas" tähtsus veelgi, kuna keisritiitel anti keisriks valitule kohe pärast valimisi (valitud keisri tiitli võttis endale esimesena Maximilian I). Samas kasutati seda ikkagi kuni keisririigi lõpuni välja.
Aso vulkaan

Aso (jaapani 阿蘇山 (Aso-san)) on tegevvulkaan Kyūshū saare keskosas Kumamoto prefektuuris. 
Vulkaani kaldeera mõõtmed on 23x16 km. Läheduses leidub palju kuumaveeallikaid.
Vulkaanil on mitu tippu, millest kõrgeima, Taka, kõrgus on 1592 meetrit.
Praeguse kuju sai vulkaan umbes 300 000–90 000 aastat tagasi toimunud nelja plahvatusliku purske tagajärjel.
Mägi on jaapani "shinto" usus püha, mäe jalamil asub pühamu ("Aso jinja") ja tipul sisemine pühamu ("Oku-miya"). 
Ta purskas 28. novembril 2014. Purske ajal kraatrist voolas välja laava ja paiskus õhku suitsu- ja tuhapilv, mille tagajärjeks oli häirinud lennuliiklust.
Viimati purskas ta 28. septembril 2015, eraldades taevasse tuha- ja suittsupilve.
Wilhelm II (täpsustus)

Wilhelm II on olnud mitme valitseja nimi:
Tulnukad (film)

"Tulnukad" (originaalpealkirjaga "Aliens") on 1986. aasta ulmefilm, mis on Ridley Scotti 1979. aasta filmi "Tulnukas" ("Alien") järg.
Filmi režissöör on James Cameron, kes 1984. aastal oli lavastanud filmi "Terminaator" ("The Terminator"). Stsenaariumi kirjutasid Cameron, David Giler ja Walter Hill. Peaosades on Sigourney Weaver, Michael Biehn, Lance Henriksen ja Bill Paxton.
Võtted toimusid Inglismaal stuudios Pinewood Studios. Filmi eelarve oli 18 miljonit USA dollarit.
Filmis "Tulnukad" on rohkem märulit ja põnevust kui "Tulnukas", mis keskendub pigem ulmelise atmosfääri loomisele.
Süžee.
Filmi alguses päästetakse kosmosest veltveebel Ellen Ripley (Sigourney Weaver), kes jäi kosmoselaevas Nostromo viibinutest ainsana ellu. Ta äratatakse 57 aastat kestnud hüperunest. Ripley sõbrad ja perekond on ammu surnud. Järk-järgult räägitakse talle vahepeal toimunud muutustest. Kohkumusega saab ta teada, et planeedi LV-426 keskkond on ümber kujundatud inimesele sobivaks ning sinna on rajatud koloonia Hadley's Hope. Just sel planeedil oli Nostromo meeskonnal esimene saatuslik kohtumine kosmosetulnuka ksenomorfiga. Kui Ripley saab teada, et ühendus kolooniaga on katkenud, kardab ta kohe kõige halvemat.
Ripley on nüüd ülendatud leitnandiks. Vastu tahtmist nõustub ta minema kaasa päästeekspeditsiooniga, mille saadab planeedile LV-426 kõikvõimas Kompanii (Weyland-Yutani). Ta nõustab Ameerika Ühendriikide Koloniaalmerejalaväelaste entusiastlikku jagu, mis saadetakse koloniste päästma. Nad kasutavad kosmoselaeva Sulaco, mis on nime saanud Joseph Conradi teose järgi nagu Nostromogi.
Jõudes planeedile LV-426, avastavad Ripley ja tema kaaslased peagi, et kolooniat on rünnanud tulnukad ja kõik asunikud on nähtavasti surnud. Päästesalk on varsti ise samuti asulas lõksus: neid jahib terve armee ksenomorfe, keda juhib kuninganna. Lõpuks leiab Ripley ainsa ellujäänu, tüdruku hüüdnimega Newt, kes on tapatalgutest imekombel pääsenud. Olukorra teeb keerulisemaks see, et Kompanii esindajal Burke'il (Paul Reiser) on salaplaan võtta iga hinna eest Maale kaasa üks ksenomorfidest. Kui tulnukad Newti röövivad, peab Ripley lapse päästmiseks eluga riskima. Planeedilt tuleb põgeneda enne, kui tuumaplahvatus seal igasuguse elu hävitab.
Versioonid.
"Tulnukate" kinoversioon oli 137 minutit pikk. Hiljem koostas Cameron 157 minuti pikkuse eriversiooni. Seda ei nimetata režissööri versiooniks (inglise keeles "director's cut"), sest Cameron oli kinodes jooksnud variandiga rahul. Eriversioonis on stseenid kolooniast enne tulnukate rünnakut, lahingustseen merejalaväelaste ja robotitest tunnimeestega ning lugu Ripley tütrest.
Eriversioon anti esimest korda välja LD-plaadil ja 1992. aastal VHS-kassetil. Mõlemad versioonid avaldati koos 2003. aastal DVD-kogumikus "Alien Quadrilogy".
Dollar

Dollariks nimetatakse mitme riigi, sõltkonna ja muu piirkonna rahaühikut. Dollarimärk on "$". 
USA dollar on maailma levinuim valuuta.
Mehitamine

Mehitamine ehk mehitus on mingite funktsioonide jaoks inimtöötajate rakendamine. Mõiste on kasutusel mitmel elualal:
Tulnukad

Tulnukad on oletatavad või väljamõeldud mõistusega olendid, kes on pärit kosmosest (või ka näiteks "teisest dimensioonist") ning kellega inimestel on olnud, on praegu või on tulevikus otsene kontakt. Laiemas mõttes võidakse tulnukate all mõista ka kosmilise või muu taolise võõrpäritoluga mõistusega olendeid, kellel inimestega kokkupuudet ei ole ega saa olema.
Tulnukad ei ole üleloomulikud olendid. Neil on füüsiline keha. Sellegipoolest võivad neil olla paranormaalsed võimed.
Tulnukate olemasolu ei ole teaduslikult kindlaks tehtud, kuid teadus ei välista seda. Ulmekirjanduses ja mujal popkultuuris on tulnukate motiiv väga levinud.
Jaan Kross

Jaan Kross (19. veebruar 1920 Tallinn – 27. detsember 2007 Tallinn) oli eesti proosakirjanik, luuletaja, esseist ja tõlkija.
Ta on tuntud eelkõige Eesti ajalool põhinevate teoste poolest nagu näiteks "Kolme katku vahel", "Keisri hull" ja "Professor Martensi ärasõit".
Kross on pälvinud auhindu, preemiaid ja aunimetusi. Ta esitati mitu korda Nobeli kirjandusauhinna kandidaadiks.
Elulugu.
Jaan Kross sündis Tallinnas ning õppis Jakob Westholmi Gümnaasiumis. 1938. aastal astus ta Tartu Ülikooli õigusteaduskonda, kus õppis kuni 1944. aastani.
1938. aastal astus ta Eesti Üliõpilaste Seltsi liikmeks, 1988. aastal oli ta üks EÜSi taastamise algatajaid.
Saksa okupatsiooni ajal 1944. aastal arreteeriti Kross Saksa Julgeolekupolitsei ja SD poolt ning ta viibis eeluurimise all Keskvanglas. Samal aastal ta vabanes ja jätkas õpinguid Tartu Ülikoolis, kus oli pärast lõpetamist ka kuni 1946. aastani riigi- ja rahvusvahelise õiguse kateedri õppejõud (uuesti 1998 vabade kunstide professorina).
1946. aastal ta arreteeriti Eesti NSV Riikliku Julgeoleku Rahvakomissariaadi poolt, mõisteti süüdi NKVD Erinõupidamise otsusega ja viibis GULAGi laagrites Komis ja asumisel Krasnojarski krais, kust vabanes 1954. aastal.
Pärast naasmist hakkas 1954. aastal professionaalseks kirjanikuks.
Kross alustas kirjanduses luuletajana, läks hiljem üle proosale ning sai tunnustatud ajalooromaanide loojaks. Viimasel ajal oli ta keskendunud mälestusraamatute kirjutamisele.
2004. aastal oli Jaan Kross Eesti kõige rohkem autorihüvitist teeninud kirjanik. Ta sai autorihüvitisena seadusega maksimaalselt lubatud 29 148 krooni suuruse summa. Ka 5 tõlkijat said sama maksimumsumma. 2006. aastal oli ta 16 520 krooniga kirjanikest 6. kohal.
Samal aastal anti Krossi 85. sünnipäeva puhul välja artiklikogumik "Metamorfiline Kross", Krossi kogutud teoste uus köide ja ilutrükis "Maailma avastamine".
Jaan Kross suri 27. detsembri pärastlõunal 2007. Ta on maetud Rahumäe kalmistule. Leinatalitus peeti 5. jaanuaril 2008 Tallinnas, Kaarli kirikus. 
Poliitika.
Jaan Kross valiti 1992. aastal Mõõdukate nimekirjas VII Riigikokku, kuid 23. septembril 1993 loobus ta parlamendiliikme tööst, tema asemel tuli Riigikokku Toivo Jullinen. Jaan Kross oli Okupatsioonide Repressiivpoliitika Uurimise Riikliku Komisjoni esimees aastail 1992–1993.
Isiklikku.
Jaan Krossi esimene abikaasa oli Helga Pedusaar, nad olid abielus 1940–1949.
1954–1958 oli Jaan Kross abielus Helga Roosiga, Kristiina Ross (sündinud 1955) on nende tütar.
1958. aastast oli Jaan Kross abielus luuletaja ja lastekirjaniku Ellen Niiduga. Maarja Undusk (sündinud 1959), Eerik-Niiles Kross (sündinud 1967) ja Märten Kross (sündinud 1970) on nende lapsed.
Tema viimased sõnad olid: "Ellen, lepime nüüd kokku, et ma enam ei ole oma rahva juht."
Load (Metallica)

"Load" oli USA hevibändi Metallica kuues stuudioalbum, mis anti välja 1996. aastal. 
Tegu on bändi seni kõige enam "mainstream"'i kalduvama plaadiga, kus varasem "metal" oli asendunud peaaegu "rock'n'roll"'iga. 
Lugu "Hero of The Day" sai hitiks ja sellele tehti ka video. 
Album aitas kindlustada bändi ülemaailmset kuulsust. Samas oli "Load" ja bändiliikmete muutunud imidž paljudele vanadele fännidele suureks šokiks, ehkki uusi toetajaid tuli ilmselt enam juurde kui vanu pettus.
Lood.
Kõikide lugude sõnad on kirjutanud James Hetfield.
Heldia Estam

 
Heldia Estam (neiupõlvenimi Naelapea, 1. oktoober 1923 Tartu – 26. jaanuar 2004 Tallinn) oli eesti ajakirjanik ja fotograaf.
Heldia Estam lõpetas 1943. aastal Tallinna 9. Keskkooli (Riiklik Inglise Kolledž). Tema vanemad, Yri ja Alice Naelapea, põgenesid läände koos oma kolme lapsega 1944. aasta septembris, vahetult enne Tallinna vallutamist Punaarmee poolt. Heldia Naelapea alustas arstiteaduseõpinguid Stuttgardi Ülikoolis. Abiellumine Jüri Estam (seenioriga) ja kolme lapse emaks saamine tõid tema ellu hoopis teistsugused kohustused. Pärast põgenikelaagrites veedetud aastaid Saksamaal emigreerus pere 1956. aastal USA-sse.
Juba Saksamaal paluti Heldiat eestikeelse ajalehe kirjutiste korrektuuri lugeda, sealt algas tema ajakirjaniku tee. Heldia Estam õppis ajakirjandust, võrdlevat kirjandusteadust ja fotograafiat Santa Monica City College'is ja California State University juures. Ta oli Ameerika Hääle eestikeelse toimetuse liige ning ajakirja Triinu kolleegiumi liige ja selle väljaande kirjasaatja USA läänerannikul. Heldia Estam-Naelapea oli mitme pagulasorganisatsiooni aktiivne liige. 
Kuulus Korp! Indlasse, Society of Professional Journalists Sigma Delta Chisse. Tema fotonäitused toimusid Los Angeleses tema ajakirjandustegevuse 35. aastapäeval ja Ülemaailmsetel Eesti Päevadel. 
1958. aastal parandas maailmakuulus kirurg Walt Lillehei Heldia Estamil tõsise südamerikke. Tollal oli südamekirurgia alles lapsekingades. Heldia oli esimene eestlane, kes sellise operatsiooni läbi tegi. Lillehei oli esimene maailmas, kellel seda sorti operatsioonid õnnestusid. 
Pärast Eesti iseseisvuse taastamist naasis Heldia Estam kodumaale.
Isiklikku.
Heldia Estami poeg on Jüri Estam.
Victoria Niilus

Victoria Niilus (inglise "Victoria Nile") on Niiluse 400 km pikkuse lõigu nimi Victoria järvest Alberti järveni.
Lõigul on palju koski ja kärestikke. 1954. aastal ehitati lõigule Ugandale kuuluv hüdroelektrijaam.
Avatša

Avatša (vene Авачинская сопка, Авача) on tegevvulkaan Aasias Kamtšatka poolsaarel. 
Vulkaani kõrgus on 2741 meetrit.
Kroonlinna null

Kroonlinna null ehk Kroonlinna peel null on Kroonlinna veemõõdulati nullpunkt, mille määras ja märkis 1840. aastal pikaajalise mõõdistamise keskmisena Michael von Reineke.
Kroonlinna nulli suhtes arvestatakse veetaset, kas ülal- (ümp) või allpool (amp) merepinda. Samuti arvestatakse Kroonlinna nulli suhtes kogu endise Nõukogude Liidu territooriumil koha absoluutset kõrgust või absoluutset sügavust ja satelliitide orbiidi kõrgust.
1. jaanuaril 2018 mindi Eestis kõrguste arvutamisel Balti 1977. aasta kõrgussüsteemilt (BK77) üle Amsterdami nullile, millega lõppes Eestis kõrgusväärtuste arvutamisel Kroonlinna nulli kasutamine.
Alberti Niilus

Alberti Niilus (inglise keeles "Albert Nile") on Niiluse 210 km pikkuse lõigu nimi Ugandas Alberti järvest Nimule kärestikeni.
Lõik on kogu pikkuses laevatatav.
Bandai

Bandai (jaapani 磐梯山 "Bandai-san") on tegevvulkaan Honshū saarel Inawashiro järve kaldal.
Mäe kõrgus on 1819 meetrit. Vulkaan tegutses viimati aastal 1888.
Bandai vulkaani ümber on moodustatud Bandai-Asahi rahvuspark.
2006. aasta Vormel 1 hooaeg

2006. aasta Vormel 1 hooaeg oli F1-autode MM-sarja 2006. aasta hooaeg, mil võisteldi 18 etapil. Erandina ei alanud hooaeg mitte Austraalias nagu eelnenud aastatel, vaid 12. märtsil Bahreini ringrajal. FIA mootorispordi nõukogu tegi selle otsuse oma koosolekul 26. oktoobril 2005 Roomas.
Meeskonnad.
Ferrari
Honda F1
Midland
McLaren
Red Bull
Renault F1
Super Aguri
BMW Sauber
Toyota F1
Toro Rosso
Williams
Punktiseis.
1 – Bahrein, 2 – Malaisia, 3 – Austraalia, 4 – San Marino, 5 – Euroopa, 6 – Hispaania, 7 – Monaco, 8 – Suurbritannia, 9 – Kanada, 10 – USA, 11 – Prantsusmaa, 12 – Saksamaa, 13 – Ungari, 14 – Türgi, 15 – Itaalia, 16 – Hiina, 17 – Jaapan, 18 – Brasiilia
Tuulepealsed saared

Tuulepealsete saarte nime kannab kolm saarestikku:
Batur

Batur on tegevvulkaan Balil, Bali kõrguselt teine tipp Agungi (3142 m) järel. 
Vulkaani kõrgus on 1717 meetrit. Baturi esimene kirjeldatud purse toimus 1804. Sellest ajast saadik on ta aktiivne olnud ja viimati purskas ta 2000. Pursked on olnud kerged kuni mõõdukad ja vahel kaasneb nendega laavavool, mis on kaldeera põhjagi ulatunud. Sellegipoolest ei tähista Suur maailma atlas teda vulkaani, vaid tavalise mäetipu tingmärgiga .
Baturil on kaks kontsentrilist kaldeerat. Välimise, suurema mõõtmed on 10×13 km. Sisemine, 7,5 km läbimõõduga kaldeera moodustus umbes 23 670 kuni 28 500 aastat tagasi. Sisemises kaldeeras asub 700 m kõrgune kihtvulkaan. See on sisemise kaldeera seina tekitanud hulgaliselt lõõre, mille kaudu gaasid välja pääsevad.
Välimise kaldeera kaguküljel on Baturi järv, mis on Bali suurim kaldeerajärv. Hoolimata sellest, et viimastel sajanditel on laavavoolud järvegi jõudnud, on see tänapäeval kalarikas. Välimine kaldeera on ka asustatud: selles on kaks küla, Kedisan ja Toya Bungkah, kokku umbes 16 000 elanikuga.
Baturi otsa on võrreldes teiste Indoneesia vulkaanidega kerge ronida ja Batur on seetõttu Bali matkajate seas populaarne sihtkoht. Sellepärast on vulkaani juures asuvates külades, mis traditsiooniliselt on elatunud põllumajandusest, hakanud viimasel ajal arenema turism.
2010. aasta märtsis kukkus 25-aastane Rootsi meesturist 150 m kõrguselt Baturi kraatrisse ja sai silmapilkselt surma. Turist kõndis mööda ametlikku turismirada.
Beerenberg

Beerenberg on tegevvulkaan Jan Mayenil. See on kõige põhjapoolsem üle merepinna ulatuv vulkaan.
Vulkaani kõrgus 2277 meetrit.
Moorea

Moorea (prantsuse; Euroopas tuntud ka nimega "Eimeo"; tahiti keeles: "Moʻoreʻa") on saar Prantsuse Polüneesias, üks Tuulepealsetest saartest. 
Pindala 132 km². Saar on mägine, kõrgus kuni 1207 meetrit. 
Saare nimi pärineb tahiti sõnast "Moʻoreʻa", mis tähendab "kollast sisalikku".
Ida-Frangi kuningas

Ida-Frangi kuningas oli Karl Suure impeeriumi idaosa valitsejate nimetus alates 843. aastast. Alternatiiv on ka "idafrankide kuningas", mis vastab ehk paremini varakeskaegsetele hõimuarusaamadele (tähtis pole mitte territoorium, vaid rahvas, hõim, klann).
11. sajandi jooksul kadus tiitel käibelt, kuna Rooma paavstid hakkasid idafrankide kuningaid nimetama Saksa kuningateks, kuningad ise aga "roomlaste kuningaiks". Historiograafiliselt kandus Saksa kuninga nimi üldiselt üle ka varasematele Ida-Frangi kuningatele, hiljemalt keiser Otto I-st.
Erasmus Rotterdamist

Desiderius Erasmus, Desiderius Erasmus Roterodamist või lihtsalt Erasmus Rotterdamist (28. oktoober 1466, 1467 või 1469 Rotterdam – 12. juuli 1536 Basel) oli varauusaja tähtsaim humanistik õpetlane ja teoloogia doktor. Ta jäi ise katoliiklaseks, kuid toetas kohati ka Martin Lutherit.
1516. aastal avaldas tekstikriitilise kreekakeelse Uue Testamendi "Novum Instrumentum omne". See on vanim trükitud Uue Testamendi kreekakeelne väljaanne.
Flaami keel

Flaami keele all võidakse silmas pidada:
Narva Postiljon

Narva Postiljon on Narvas alates 24. jaanuarist 2004 ilmuv ajaleht. 
Leht ilmub üks kord nädalas, laupäeviti.
Narva Postiljon on praegu ainuke eestikeelne perioodiliselt ilmuv ajaleht Narvas. 
Lehe väljaandjad on OÜ NG-Leht ja Sihtasutus Pro Narva. OÜ NG-Leht annab välja ka kaks korda nädalas ilmuvat venekeelset ajalehte Narvskaja Gazeta, mis on Narva Postiljoni emaleht.
Narvskaja Gazeta ja Narva Postiljoni ühine peatoimetaja on Sergei Stepanov. Esimene Narva Postiljoni tegevtoimetaja on Tanel Mazur.
Narva Postiljon vahetab materjali ja teeb muud koostööd üle-eestilise päevalehega Eesti Päevaleht. 
Narvas ilmus nõukogude perioodil eestikeelne ajaleht Narva Tööline (1940–1941, 1953–1962), mis suleti väidetavalt lugejate vähesuse tõttu. Hiljem ei ole kuni Narva Postiljoni ilmumahakkamiseni Narvas eestikeelset perioodiliselt ilmuvat ajalehte olnud.
Et ajaleht Narvskaja Gazeta ilmus nõukogude ajal nime Narvski Rabotši all ja see oli omakorda Narva Töölise emaleht, siis peab ka Narva Postiljon ennast kaudselt Narva Töölise järglaseks.
Alo TV

Alo Televisioon on Eesti telekanal, mis näitab ööpäev läbi Eesti muusikavideoid. 
Algul oli kanali äriidee keskenduda teksti-TV uudistele. Peatoimetajat polnud, I tegevdirektor oli Ülo Veldre. Tehti paar katsesaadet, kuni lõpuks jõudis järg Jaan Kalmuse kätte. ALO-TV omanik inseneriühistu ALO (Tõnis Mets) oli osaline ka Tartu Raadios (kui ERR 1993 Tartu Raadiost loobus). ALO TV looja Tõnis Mets sai oma teleprogrammile taasiseseisvunud Eestis väljastatud eetriloa number üks. ALO TV juhatusse kuulus Tõnis Mets kuni 20. veebruarini 2007.
Alo TV alustas tegevust 27. detsembril 1992, kui eetrisse anti esimene, kolme tunnine otsesaade. Esimest otsesaadet juhtisid Tiina Joosu ja Hando Sinisalu. Selles üle kolmetunnises saates tegi oma eetridebüüdi ka EHHEE-TV seltskond koosseisus Erkki Kõlu, Valdo Jahilo ja Janek Luts. Lisaks osalesid Tarmo Jürisson, Tõnis Mets, Enn Räpp, Lembitu Kuuse jpt.
Pärast kanali Seitse sulgemist 31. detsembril 2016 on Alo TV ainuke muusikakanal Eestis. Erinevalt kanal Seitsmest näeb Alo TVs ainult Eesti loomingut. Suur osa vanematest muusikapaladest on salvestatud ALO TV vanas stuudios EPA torni all. Kui varem piirdus telekanali leviala Tartu linna lähiümbrusega, siis nüüd on see nähtav ka Elioni ja Starmani Digi-TVs. Kanali kodulehe andmetel kulutavad eestimaalased ALO-TV vaatamisele 10 000 tundi ööpäevas ja igas kuus lülitub ALO-TVd vaatama üle 200 000 inimese.
Alo TV juht oli Jaan Kalmus seenior, hiljem Jaan Kalmus jr.
Vaidlus autorite ühinguga.
Autorite ühing soovis ALO TV tegevusloa äravõtmist 2019. aastal, kuna kanalil puudub ühingu luba muusikateoste salvestamiseks ja edastamiseks. Kultuuriministeerium siiski pikendas luba 2024. aasta veebruarini.
Henry II

Henry II (5. märts 1133 – 6. juuli 1189) oli Inglismaa kuningas 1154–1189 ning Anjou krahv ja Normandia hertsog. Henry II pani aluse Plantagenet'i dünastiale.
Henry II oli Inglismaa kuninga (1100–1135) Henry I tütre Matilda, Anjou krahvinna ja Anjou krahvi Geoffroy V poeg.
Võimuletõus.
William Vallutaja poja, Inglismaa kuninga (1100–1135) Henry I surma 1135 järel kuulutas end kuningaks William I lapselaps, William Vallutaja tütre Blois' krahvinna Adela poeg Stephen. 1139 puhkes aga Henry I tütre Matilda ja Stepheni pooldajate vahel kodusõda, mis kestis kuni Stepheni surmani. Stepheni poja Eustache surma järel (1153) sõlmis Stephen Wallingfordi rahulepingu ja tunnistas Matilda poja Henry enda surma järel oma järglaseks Inglismaa troonil, Henry II-na.
1152 abiellus 19-aastane Henry Akvitaania Eleanoriga. Kui Eleanor lahutas Louis VII-st ja abiellus aastal 1152 Inglismaa kuninga Henry II-ga, läks hertsogkond Inglise kroonile. 
Akvitaania hertsog (1086–1126) Guillaume IX oli nõudnud Toulouse'i linna oma naise, Guillaume IV tütre Philippa õigustes, kuid ei suutnud seda kaua hoida. Guillaume IX pojatütar Akvitaania Eleanor kutsus algselt oma esimest abikaasat Louis VII toetama tema nõudmisi Toulouse'ile sõjaga. Pärast lahutamist Louis'st ja abiellumist Henry II-ga läksid Eleanori nõuded Henry II-le, kes viimaks aastal 1173 sundis Raymond V andma Toulouse'i krahvi vasallitõotuse. Aastal 1166 läksid Henry II ja Eleanor lahku. Pärast seda siirdus Eleanor Akvitaania hertsogkonda Poitiers'sse, taastades oma endise õukonna. Seal elasid ka suur osa ka tema endi lastest.
Valitsusaeg.
Henry II valitsusajal muutus Inglismaa Euroopa üheks võimsamaks riigiks, jäädes alla vaid Friedrich Barbarossa Saksa-Rooma riigile. Henry käes oli peaaegu pool Prantsusmaad. Kui ta oleks suutnud endale haarata ka Toulouse'i krahvi alad, siis poleks Pariisis resideeriv Prantsusmaa kuningas ilmselt enam oma tiitlit väärinud.
Henry II püüdis laiendada oma võimu Rooma-katoliku kiriku üle Inglismaal ning selle vastu välja astunud Canterbury peapiiskop Thomas Becket tapeti 1170. aastal, milles süüdistati kuningas Henry II-st. 1173. aastal kuulutas Rooma paavst Thomas Becketi pühakuks ning katoliiklikud Euroopa valitsejad: Prantsusmaa kuningas (1137–1180) Louis VII, Šotimaa kuningas (1165–1214) William I ja Flandria krahv (1168–1191) Filips I alustasid sissetungi Henry II valdustele lõunast ja põhjast. Samal ajal, 1173–1174 toimus Eleanori poegade Henry, Geoffroi ja Richard Lõvisüdame mäss isa, Henry II vastu. Mäss ebaõnnestus ja Henry II vangistas ka Akvitaania Eleanori. Eleanori vangipõlv möödus Inglismaal Salisburys Old Sarumi lossikindluses. 
1180ndate alguse paiku oli Henry II tervis märgatavalt halvenenud ning tema vastu olid mässama hakanud jälle tema pojad. 1189. aasta 6. juulil Henry II suri ning Eleanori vangipõlv lõppes. Inglise kuningaks ja Akvitaania, Anjou ning Normandia valitsejaks sai Richard Lõvisüda.
Abielu.
18. mail 1152 abiellus 19-aastane Henry Akvitaania Eleanoriga, Prantsuse kuninga (1137–1180) Louis VII lahutatud abikaasaga. Nende pulmas pakuti Akvitaaniast pärit veini.
Abieluvälised lapsed.
Seitsme armukesega sündis Henry II-l veel vähemalt 8 last.
ReLoad (Metallica)

"ReLoad" on USA "heavy"-bändi Metallica seitsmes stuudioalbum. See ilmus 1997. aastal.
"ReLoad" lindistati stuudios samal ajal kui albumit "Load", ent üldiselt peetakse seda viimasest õnnestunumaks. Lugudes oli enam agressiivsust ning nende tase ühtlasem. Hittideks said "Fuel", "The Memory Remains" ja "Unforgiven II".
Garage Inc.

"Garage Inc." on USA "heavy"-bändi Metallica kaveri-/kogumikalbum. See anti välja 1998. aastal. 
Lood.
Plaat nr 1:
Plaat nr 2:
Albumist.
Tegu on Metallica esimese kaveri- ja duubelalbumiga. Kõik sellel olevad lood on bändi inspireerinud kollektiivide Metallica-poolsed interpretatsioonid. 
Esimese plaadi lood salvestati 1998. aastal, teisel plaadil olevad olid varem juba kas lisaloona singlil avaldatud (või salvestatud ja kuni "Garage Inc-ini" avaldamata jäetud) või mõnel erikontserdil mängitud.
St. Anger

"St. Anger" on USA "heavy metal"'i bändi Metallica kaheksas stuudioalbum. See ilmus 2003. aastal.
PZL-Świdnik

PZL Świdnik SA (poola keeles "Wytwórnia Sprzętu Komunikacyjnego PZL-Świdnik S.A.") on Poola kopterite ja väikelennukite tootja.
Tehas rajati Świdnikisse 1951. Esialgu kandis ta nime WSK-Świdnik. 1957 sai ta nimeks WSK PZL-Świdnik. Alates 1956 hakkas ta litsentsi alusel tootma nõukogude koptereid Mil Mi-1 ja sai selle peamiseks tootjaks kogu maailmas. Ta on ainus ettevõte, mis tootnud Mi-1 järeltulijat Mil Mi-2.
1954–1980 tootis ettevõte mootorrattaid WSK. Kokku valmis 2 miljonit mootorratast ning nende mootori töömaht oli 125 cm³ ja 175 cm³.
1980. aasta juulis toimus ettevõttes suur streik. Veel samal kuul see lõppes, kui valitsus oli enamiku tööliste nõudmisi rahuldanud.
Alates 1980. aastate lõpust toodab ettevõte Poolas projekteeritud keskmist kopterit PZL W-3 Sokól. Ta toodab ka kergekoptereid PZL SW-4 Puszczyk. 1991 reorganiseeriti ettevõte riiklikuks aktsiaseltsiks WSK PZL-Świdnik SA.
2010. aasta algul omandas Świdniki AgustaWestland.